પપ્પાએ મમ્મીને એ વખતે કહેલું કે અરૂણની બદલી ગુજરાત થઈ છે તો આ ઘર એણે આપણને આપી દીધું છે. બસ, અરૂણ અંકલના એ પછી કોઈ સમાચાર પપ્પાના મોઢે કેટલાય દિવસો સુધી સાંભળ્યા નહોતા. દર મહિને કે પંદર દિવસે પપ્પા અરૂણ અંકલને મળવા જતા.મમ્મી ઘણીવાર કહેતી કે અરૂણભાઈ કેમ છે ? તો પપ્પા જવાબમાં માત્ર માથું હલાવતા. એ પછીના ત્રણેક વર્ષોમાં વહેલી સવારે પપ્પા રડતા હતા ત્યારે હું ડઘાઈ ગયેલી અને મમ્મીએ મને કહેલું કે, “અરૂણભાઈને કેન્સર હતું અને આજે સવારે જ એમનું અવસાન થયું છે.” બસ, એ પછી પપ્પાના મોઢે ક્યારેય અરૂણ અંકલની વાત નીકળી નથી કે નથી તેઓ ક્યારેય ગુજરાત ગયા. હું પરણીને બેંગ્લોરમાં જ સેટલ થઈ. વર્ષો વીતવા લાગ્યા.